


Congresul Mondial „Michel Foucault: 40 Years After”, în România.  Facultatea de Filosofie  a UB, una dintre cele 50 de instituții de pe cinci continente diferite care organizează acest eveniment

În perioada 7-8 iunie 2024, Facultatea de Filosofie a Universității din București, prin Centrul de Cercetare a Istoriei și Circulației Ideilor Filosofice (CCIIF), găzduiește conferința internațională „The Courage of Truth in a Post-Truth World”, sub egida Congresului Mondial  Michel Foucault: 40 years after, dedicat comemorării a 40 de ani de la moartea filosofului francez. 50 de instituții academice de pe cinci continente diferite, printre care și UB, celebrează acest moment organizat sub egida Universității Complutense din Madrid.
Astfel, cercetători și profesori din România, Franța, Statele Unite ale Americii, Polonia, Marea Britanie, Italia, Grecia și Germania se reunesc la Facultatea de Filosofie a UB pentru a discuta moștenirea filosofiei lui Michel Foucault și impactul acesteia în diferite domenii, precum istoria medicinei, politică și biopolitică, etică și societate, estetică și filosofia artei. 
Evenimentul, care se desfășoară în acest an în diferite locații academice de pe mapamond, va avea drept corespondent două zile de dezbateri, prelegeri și lansări de carte la București. Parteneri în organizarea acestui eveniment sunt Institutul Francez din București, Academia Română, rețeaua universitară CIVIS, Universitatea „Babeș-Bolyai” din Cluj-Napoca și Centrul de Cercetare a Istoriei și Circulației Ideilor Filosofice (CCIIF) din cadrul Facultății de Filosofie a UB.
Prof. univ. dr. Philippe Sabot,  președintele Centrului de Studii „Michel Foucault”, invitat de onoare
Invitatul de onoare al acestei ediții speciale a Congresului Mondial Michel Foucault este prof. univ. dr. Philippe Sabot, cadru didactic la Universitatea din Lille și președintele Centrului de Studii „Michel Foucault”. Conferința profesorului Sabot va fi urmată de trei sesiuni de prelegeri, în limba engleză și în limba franceză. 
Astfel, în prima zi a evenimentului, la ora 17:00, în Amfiteatrul „Mircea Florian” al Facultății de Filosofie (Splaiul Independenței, nr. 204, Sector 6) va fi organizată, în limba română, o triplă lansare de carte, sub egida unei mese rotunde dedicată analizei dificultăților traducerii textelor foucauldiene, moderată de conf. univ. dr. Cristian Iftode, cadru didactic la Facultatea de Filosofie a UB. Invitații acestui eveniment sunt lect. univ. dr. Oana Șerban,  cadru didactic la Facultatea de Filosofie a UB,  Bogdan Ghiu, Ciprian Mihali, traducătorii celor trei cărți de Michel Foucault traduse, în acest an, în limba română și lansate cu acest prilej: Michel Foucault, Utopii reale. Corpul utopic, traducere de Bogdan Ghiu, Editura Tact, anul 2024; Michel Foucault, Discursul filosofic, traducere de Ciprian Mihali, Editura Trei, anul 2024 și  Michel Foucault, Trădarea imaginilor, traducere de Oana Șerban, Editura Cartea Românească Educațional, anul 2024.

Michel Foucault (n. 15 octombrie 1926, Poitiers – d. 25 iunie 1984, Paris) a fost un filosof și istoric francez, cunoscut pentru studiile sale dedicate poststructuralismului și postmodernismului și revendicat, în egală măsură, de sociologie și de psihanaliză. A predat la Universitatea Clermont-Ferrand, apoi la Universitatea Paris VIII și la Collège de France din Paris. Cărțile sale includ titluri de rezonanță pentru studiile de hermeneutică, biopolitică și istoria ideilor: Cuvintele și lucrurile, Istoria sexualității, Istoria nebuniei în epoca clasică, Puterea psihiatrică, A supraveghea și a pedepsi, Ordinea discursului, Nașterea clinicii, Arheologia cunoașterii, Guvernarea de sine și guvernarea celorlalți, Anormalii. 

